  Виталий Пронин Пичи Пурга ёросысь Пугачёво арсеналын пуштылонъёс бере ӝыны ар ортчиз ини. Но тупатъян-лэсьтӥськон ужъёс али ке но йылаз-пумаз вуттэмын ӧвӧл на. Адямиос ӝожтӥсько: лэсьтӥськисьёс дорамы лыктыны уг дырто.Пичи Пурга черкогуртысь Пугачёвое мынон сяменымы кожано кариськимы посёлоклэсь 2 иськеме интыяськем Миндэрвуко (Постольский) гуртэ. Гуртэ пырон дорын ик, бур киын сылӥсь нюлэс вӧзын, корка ӝуто. Плёнкаен шобыртэм липет йылын одӥг гинэ воргорон адӟиське. Мон солэсь юатэк ӧй чида: пуштылонъёсын герӟаськем ужъёсын выриськоды-а яке выль корка ӝутӥськоды? Воргорон липет йылысь васькиз. Нош кыӵе ке комиссия, дыр, шуэ. Нунал потэм, пе, ветло. Кинэз гинэ татчы ӧз вуы ни. Номыр умой пала уг воштӥськы, учко но кошко. Азбаре пырыса, мӧйы нылкышноен пумиським. Со Екатерина Ивановна Ашихмина вылэм.Кытысь вуэммес тодыса, вань сюлэм висёнзэ со милемлы кисьтӥз. Та кык квартираем улыно-вылыно коркан солэн Гриша но Алексей пиосыз семьяосынызы уло вылэм. Асьсэос ик соос та корказэс пуктӥллям но. Паймытӥз сюлэм вӧсь луымон суред: Григорий Михайлович улэ теплицаын. Ульчаын лымыя, ымнырез кезьыт чепылля. Воргоронлэсь улон интызэ адӟыса, сюлэм шымырске.- Гуртмес Пугачёво посёлокен Пӧсьтолшур гинэ висъя, - веранэз пӧсьтӥз кышномуртлэн. - Ож тӥрлык пуштылон дыръя пиосылэн корка сигазы снаряд  усьыса, юрт улыны ярантэм луиз, бакчаязы но снарядъёс  усьылэмын вал. Куинь нунал корка котыртӥзы ветлыны ик ӧз лэзе. Сапёръёс юртъер котырзэс снарядъёслэсь утялтӥзы ини.Пиосы та аръёсы каллен-каллен пыд йылазы султӥзы ни вал, огсямен улӥзы, кышнояськизы, корка ӝутӥзы, гид тыр пудо-живот вордӥзы. Быгатэмея пиосылы юрттыны тырши. Ужам ужмы тӥни тӧлъя кошкиз.- Малы бен татчыозь тупатъянды кыстӥське? - юасько Григорий Михайловичлэсь. - Ужасьёс висъязы, дыр, ук?- Ми дорын Сарапулысь лэсьтӥськисьёслэн бригадазы ужа. Кивалтӥсьсы Денис Курбатов. Ужан висказы материалзы быриз. Кирпич тырмыт сётӥзы вал, коркамылэсь коробказэ ӝутӥмы ик. Азьлоез кадь со бадӟым уз луы ни, пичигес карыны шӧтамы. Лэсьтӥськисьёслэн ужзы туж ӝегаса мынэ. Талэсь азьвыл празднике куинь нуналлы доразы кошкылӥзы. Табере тани, лэсьтӥськон материал ваемзэс возьмаса, пукиськом. Милям чиданмы быриське ини. Ярам, мемеймылэн туж бадӟым выжы-кумыез. Нуналлы быдэ соос милемлы юрттыны ветло. Пӧлазы электрикез но, сварщикез но, малярез но вань. Лапасъёс но гидъёс куашкам понна 35 сюрс тыр изъян адӟимы шуыса, смета лэсьтӥзы вал. Кытын со уксё? Али ке но ми сое ӧм басьтэ на. Документъёс ӧвӧл на вуэмын, шуо.Дӥськут но, мебель но, зор улын котмыса, яралозы на меда? Лапас улэ соосты донгамы вал. Мар пайдаез, липеттэм ке соос сыло.- Куазь кезьыт, нош тӥ теплицаын кӧласькоды, тазалыкты воксё лябӟоз.- Толон гинэ ёросысьтымы Норья монастыре ветлӥ. Мунчоын улыны но кӧланы яра-а шуыса юамысьтым баӵко мыным валэктӥз: обросъёс басьты, соосын кышкыт но кӧшкемыт уз луы. Тани туннэ мунчо гурме кесяй. Жаль ке но,  мар карод, сотэк койка но отчы уг тэры. Обогревателен шунтӥськоно луоз ини. Тылэз туж зол со кыскоз ини.- Нош малы одно ик татын кӧласькоды? Семьяды мемейды дорын улэ шуиськоды кадь.- Кызьы юртъерез огназэ кельтод? Пудо но, мар но татын ук. 6 скал вордӥськом. Гуртмы бадӟым сюрес вылын сылэ. Юрт котырдэ ӧд ке чакла, маид вань, сое но нуыса кошкозы.Алексей агае семьяеныз Пичи Пурга черкогуртэ кунокуае улыны интыяськиз. Ма, солэн вань дырыз татын ортче ини. Мемеймы бутылкаосты бадӟым сумкае тыре но велосипедэн ву ворттэ пудоослы шуыса. Угось татын ву гумыосмы тан-тан кынмизы. Лариса кузпалэным ӵош ужасьёсмылы со нуналлы быдэ сиён пӧра.- Инмар понна, гужемзэ тӥни сояз теплицаын 7 ужасьёсты сюдӥмы, - чигтӥськыса ик вера Екатерина Ивановна. - Юри ужасьёс понна одӥгзэ скалмес вандоно луимы. Адямиез сӥльтэк уд сюды ук. Сютэм медаз ужалэ кадь потэ.Пайми: со ужась бригадаосты сюдон понна нимысьтыз уксё висъяло ук. Ашихминъёслэн кызьы кынарзы тырме сомында адямиез сюдыны. Григорий Михайлович «Юськи» санаторийын возьмаськись луыса тырше. Куинь толэзьзэ ини, уждун басьтытэк, дораз ужа. Лариса кузпалыз  Пугачёво посёлокысь нылпи садын ужа. Али дыре, калыкез сюдоно шуыса, дораз пуке.- Таӵе куректонэн гинэ ортчысал ке, ярасал ай, - ӧпкельыса вера Екатерина Ивановна. - 16 аресъем Павлик нунокелэсь алигес 40 уйзэ ортчытӥм. Та секытъёслы но куанер ӧз чида кадь потэ. Мукетыз но сюриз: Иже дышетскыны кошкиз вал, востэм муртлэсь уксёзэ кысканы кутскиллям. Кытысь со уксё поттоз: анай-атаез уг ужало, пырон-бертон коркаез ӧвӧл.* * *Ашихмин вынъёслэн корка пырон нуналзы кематэк уз луы на, дыр. Коробка пушкын тӧл шула, укно пасьёстӥ лымы пыры пыре. Но Григорий Михайлович оске: укно но ӧсъёсты пуктылысалзы ке, выжез но вӧлдэтэз вань бере, ӧй чидасал ни, гурме ачим ӝутысал, шуэ. Коркае, пе, соку шуныт луысал ни. Липетсэ гинэ, пе, умой мед липозы.Григорий Михайлович алигес уйвӧтаз Павликсэ адӟем: корка палазы, пельпумаз лопатка поныса, пе, лыктэ. Чалякгес лэсьтоно ни коркаез, юрттыны лыктӥсько, шуэ.  Жаль ук,  пичи вынъёсы будо, соослы улон сэрег кулэ, кынмыса медаз улэ.Сизьым аресъем Сергей но кык но ӝыны аресъем Саша шоры учкыса, эшшо но сюлэм шымырске. Песянай доры ум мынэ ни, дорын улом, шуо соос. Песянайзылэн угось коркаез туж ӟоскыт, не шудод отын, не бызьылод.- Ачим но акыляк луи ини, - шуэ 64 аресаз мынӥсь песянай. - Нылпиосты туж яратӥсько. Соосты мон чидасько. Но огпалась огпала ветлыса, воксё оломар луи ини, олокызьы моӵ тырмоз на. Арлыд пинал ӧвӧл ни, суй-пыдъёс уг чидало.- Нырысь нуналъёсаз ик дорамы вуылӥз Удмурт Республикаысь Адямилэсь правооссэ утёнъя оскем мурт Михаил Кокорин, - вера Григорий Михайлович. - Тау шуэм потэ солы. Соку ик Михаил Константинович ужасьёсты дорамы келяз. Но, кызьы адӟиськоды, уж али ке но интыяз сылэ.* * *Пичи Пурга ёрос йырлэн лэсьтӥськонъя воштӥсез Радик Рамазанов но Постольский муниципал кылдытэтлэн йырыз Надежда Прокошева оскытӥзы: Ашихминъёслэн корказы матысь дыре вуттэмын луоз. Та нуналъёсы укноос, ӧсъёс, профнастил но сайдинг материалъёс тырмыт ваемын луозы.Любовь Тихонова. Туспуктӥз Владимир Беломорских. Теги: ПичиПурга  